《送董少卿》
宋代·孔平仲

庄重邦之望，疏明众所钦。守符频握虎，使节屡颁金。

天子东州幸，时蒙皂盖临。名卿镇以静，循吏见于今。

岂弟民无扰，廉隅俗不侵。清樽但谈宴，和气入讴吟。

盛德推先进，高怀在直寻。两忘兼宠辱，一笑寄浮沈。

积雪留行色，朱轮挽去音。梦回双阙表，爱结水棠阴。

贱子非良器，经年托泮林。清晖瞻画戟，谆诲俯华簪。

与进恩尤厚，临分恋最深。送公无外饰，终始古人心。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。